भारत ईश्वरीय अनुकम्पा से परिपूर्ण एक ऐसा महान राष्ट्र है, जहाँ संकट के समय वह स्वयं अवतरित होता है | जब जब इस राष्ट्र पर चतुर्दिक आपदा आई तब कभी राम तो कभी कृष्ण अवतरित हुए, जब यहाँ हिंसा और अस्पृश्यता का नग्न तांडव हो रहा था तो एक ही समय भगवान् गौतम बुद्ध और भगवान् महावीर का प्रादुर्भाव हुआ जिसने न केवल भारत, अपितु सम्पूर्ण मानवता के घावों पर ओषधि लगाने का कार्य किया एवं एक कालजयी मार्ग प्रसस्त किया; इसी प्रकार जब मुग़ल आक्रान्ता अकबर द्वारा समस्त हिन्दू समाज का क्षद्म सहिष्णुता की आड में धर्मान्तरण किया जा रहा था और उनकी तीर्थ यात्राओं पर जबरन कर वसूला जाता था, तब इस समाज का मार्ग दर्शन करने एक साथ कबीर, सूर, तुलसी, मीरा जैसी नित्य वन्दनीय विभूतियों का अवतरण हुआ और मुग़ल दासता से मुक्त कराने हेतु वीर शिरोमणि महाराणा प्रताप का निरंतर संघर्ष भयभीत हिन्दू समाज के लिए एक संबल बना रहा था| जब औरंगजेब का क्रूर शाषन इस राष्ट्र पर अत्याचार कर रहा था, और बलात धर्मांतरण कराया जा रहा था, तब उसका प्रतिकार करने एक ही समय गुरू तेगबहादुर, वीर शिवाजी महाराज, वीर वर दुर्गादास, गुरू गोविन्द सिंहजी महाराज जैसी महान विभूतियों का प्रागट्य हुआ | जब यह राष्ट्र आपसी वैमनस्यता और फूट के कारण कुटिल अंग्रेजों की दासता की बेड़ियों में जकड़ा, उन्हें तोड़ने को कसमसा रहा था तब सुभाष, चन्द्रशेखर , भगत सिंह, वीर सावरकर, महात्मा गांधी जैसे सहस्त्रावधि स्वतंत्रता सैनानियों का जन्म हुआ तो यहाँ व्याप्त बुराइयों का प्रतिकार करने महान चिन्तक डा. हेडगेवार और डा. आंबेडकर जैसे युगदृष्टाओं का जन्म हुआ, जिन्होंने समग्र हिन्दू समाज के एकीकरण में अतुलनीय योगदान किया है |